Belasting verhoog vir Nkandla-geldPres. Jacob Zuma. Foto: Flickr/Governmentza/GCIS Die regering het Donderdagaand tydens ŉ hoëprofielvergadering besluit om inkomstebelasting op alle vlakke met 1,4% te verhoog om pres. Jacob Zuma in staat te stel om miljoene op te dok vir sy Nkandla-woning. Dit kom ná die konstitusionele hof se uitspraak Donderdag oor die Nkandla-kwessie en die openbare beskermer se magte. Die hof het beslis dat Zuma die openbare beskermer (OB) se aanbevelings uit haar Nkandla-verslag moet volg en persoonlik ŉ gedeelte van die geld, wat aan nie-sekuriteitsopgraderings spandeer is, aan die staat moet terugbetaal. ŉ Woordvoerder van die tesourie, Ekstaanhi Bakkant, het aan die media gesê die kostes beloop na beraming voorlopig meer as R100 miljoen as rente in bereking gebring word. “Daar kan nie van die land se leier verwag word om dié enorme bedrag alleen te betaal nie. President Zuma het die land gelei terwyl die woning opgradeer is, en dit is daarvoor belastingbetalers se verantwoordelikheid om vir sy leierskap te betaal,” het Bakkant gesê. Maroela Media het vroeër berig die openbare beskermer het in haar Nkandla-verslag bevind dat luukshede op staatsonkoste bygevoeg is tot die eiendom, soos ŉ swembad, hoenderhok, beeskraal en amfiteater, en dat dit nie as bykomende veiligheidskenmerke beskou kan word nie. Zuma het meer as ŉ jaar lank geweier om die geld terug te betaal, en die EFF en DA het hom en Baleka Mbete, speaker van die parlement, eindelik hof toe gesleep. Die belastingverhoging tree vandag, op 1 April, reeds in werking. ***LET WEL: Hierdie berig was slegs deel van Maroela Media se poging om ons lesers op Aprilgekdag ‘n rat voor die oë te draai. Dit is dus glad nie waar nie. Lees meer: Aprilgek: Het ons jou gevang?